钦定古今图书集成/方舆汇编/职方典/第1106卷 > 《长泰东溪路记》黄子信
## 钦定古今图书集成/方舆汇编/职方典/第1106卷 > 《长泰东溪路记》黄子信

长泰僻在一隅，惟自溪以东接壤于泉之同安，最为
要冲。凡部使者巡历，官司送迓，邑人西上赴部，下至
贩夫贩妇，莫不更出迭入于此。其路介于西山径之
间，崄𪩘硗确，地名“石门”，石梯乱石蹲踞。左右抵触，尤
为绝险。沿道有桥六所：曰“半山”、曰“前洋”、曰“杨店”、曰“吴
店”、曰“林店”，皆梁木为之。岁月经久，木老而仆，板腐而
摧。又有陈侯坑者，每遇暴雨涨满，行道之人，至终日
不得济。邑自开创于南唐保大十四年，迨皇宋之兴，
迄今凡历几政，邑父老常以是请，欲为而中辍者屡
矣。郡倅丘公微之，淳熙间出宰是邑，入境之初，观历
是险，恻然悯行者之艰。未几，捐俸为邑人倡，邑士傅
肃等董其事。于是《照头陀》来于天柱“山，闻道人来于
上高山，工匠五十馀人来于福唐，皆不约而至，诛茅
斩木，凿石于双桂之侧。是时左右居民争出力以助
役，公毅然不肯，宁雇役以偿直，不欲厉民以妨农也。
呜呼！治桥道以济民，且为民惜其力。公之仁政，可于
此窥其一班矣。”公听断之暇，每出视役，首尾三年，方
及就绪。砌石路一千“馀丈，平险为夷者一十六段，凿
险于石门，等级于石梯。旧桥六所，断者续，颓者筑。又
造石桥三间于陈侯坑，至今往来，坦然无阻，皆公赐
也。”兴役于淳熙十三年之冬，落成于十五年之春。前
辈尝于桥道以觇人之政事。夫政事非桥道所能尽
也。盖小者既治，则大者必不废，苟可以济人者，无不
加意焉，则其劳心于抚字也可知。君子观公桥道之
治，则知三年善政，无一缺然者。虽然，立石非公意也。
邑士傅肃因语余以公治桥道之意，欲至石店乃止是时逼于瓜代，势所不遑，姑阙之以俟来者。苟不立
石，何以劝后？况公自解邑而归，既而通判循州，今又
通判漳州。子孙诜诜，方兴未艾，非可以示劝耶。敢不
敬叙其略云。